Ուեսլի Մորաես

**Ուեսլի Մորաես** (, ), բրազիլացի պրոֆեսիոնալ ֆուտբոլիստ։ Ներկայումս հանդես է գալիս Աստոն Վիլլայի և Բրազիլիայի ազգային հավաքականի կազմում։ Խաղում է կենտրոնական հարձակվողի դիրքում։

## Ակումբային կարիերա
### Վաղ կարիերա
Ուեսլին Իտաբունայի ակադեմիայի սան է։ Նա փորձաշրջաններ անցավ Ատլետիկո Մադրիդում, Նանսիում և Էվիանում, սակայն ակումբներից ոչ մեկը նրան պայմանագիր չառաջարկեց։ 2015 թվականի հուլիսին բրազիլացին տեղափոխվեց Տրենչին։ Իր պրոֆեսիոնալ դեբյուտը Ուեսլին նշեց հուլիսի 14-ին՝ փոխարինման մտնելով Չեմպիոնների Լիգայի որակավորման երկրորդ փուլի Ստյաուա Բուխարեստի դեմ խաղում։ Առաջին հանդիպումը Սլովակիայի առաջնությունում անցկացրեց հուլիսի 18-ին՝ Զեմպլին Միխալովցեի դեմ խաղում։ Իր առաջին գոլը պրոֆեսիոնալ կարիերայում խփեց հուլիսի 22-ին՝ դուբլ ձևակերպելով Չեմպիոնների Լիգայի Ստյաուա Բուխարեստի դեմ պատասխան խաղում։ Օգոստոսի 29-ին Ուեսլին 2 գոլային փոխանցում տվեց Սենիցայի դեմ խաղում։ Սեպտեմբերի 13-ին բրազիլացին գոլի և գոլային փոխանցման հեղինակ դարձավ Սպարտակ Տրնավայի դեմ խաղում։ Նոյեմբերի 8-ին նա դուբլ ձևակերպեց ԴԱԿ 1904-ի դեմ խաղում՝ օգնելով իր թիմին հաղթել 4-1 հաշվով։ Տրենչինի կազմում Ուեսլին անցկացրեց 22 հանդիպում՝ դառնալով 8 գոլի և 5 գոլային փոխանցման հեղինակ։

### Բրյուգգե
2016 թվականի հունվարի 25-ին Ուեսլին 3.5 տարվա պայմանագիր կնքեց Բրյուգգեի հետ։ Իր դեբյուտը Բելգիայի առաջնությունում նշեց փետրվարի 19-ին՝ փոխարինման մտնելով Վեստերլոյի դեմ խաղում և այս խաղում դառնալով գոլի հեղինակ։ Հուլիսի 23-ին նա մասնակցեց Բելգիայի սուպերգավաթի Ստանդարտ Լյեժի դեմ հանդիպմանը՝ օգնելով իր թիմին հաղթել 2-1 հաշվով և նվաճել գավաթը։ Չեմպիոնների Լիգայի խմբային փուլում Ուեսլին առաջին անգամ խաղադաշտ դուրս եկավ սեպտեմբերի 27-ին՝ Կոպենհագենի դեմ խաղում։ Հոկտեմբերի 23-ին բրազիլացին հեռացվեց խաղադաշտից Անդերլեխտի դեմ խաղում՝ կարմիր քարտ ստանալով հանդիպման 72-րդ րոպեին։ 2017 թվականի ապրիլի 8-ին նա գոլ խփեց Շառլերուայի դեմ խաղում, իսկ հանդիպումն ավարտվեց 1-1 հաշվով։ 2016-17 մրցաշրջանում Ուեսլին անցկացրեց 32 հանդիպում՝ դառնալով 6 գոլի և 2 գոլային փոխանցման հեղինակ։

2017 թվականի սեպտեմբերի 24-ին Ուեսլին գոլ խփեց Շառլերուայի դեմ խաղում՝ օգնելով իր Բրյուգգեին հաղթել 2-1 հաշվով։ Հոկտեմբերի 15-ին նա գոլի և գոլային փոխանցման հեղինակ դարձավ Օստենդեի դեմ խաղում՝ 3-2 հաշվով հաղթանակ պարգևելով իր թիմին։ 2018 թվականի ապրիլի 19-ին Ուեսլին դուբլ ձևակերպեց Շառլերուայի դեմ խաղում։ Ապրիլի 27-ին բրազիլացին գոլ խփեց Գենկի դեմ խաղում, իսկ հանդիպումն ավարտվեց 1-1 հաշվով։ 2017-18 մրցաշրջանում Ուեսլին անցկացրեց 44 հանդիպում բոլոր մրցաշարերում՝ դառնալով 13 գոլի ու 2 գոլային փոխանցման հեղինակ և ճանաչվելով Բելգիայի առաջնության լավագույն երիտասարդ ֆուտբոլիստ։ Այս մրցաշրջանում Բրյուգգեն հաղթեց Բելգիայի առաջնությունը։

2018 թվականի հուլիսի 22-ին Ուեսլին գոլ խփեց Բելգիայի սուպերգավաթի Ստանդարտ Լյեժի դեմ խաղում՝ օգնելով Բրյուգգեին հաղթել 2-1 հաշվով և նվաճել գավաթը։ Հուլիսի 29-ին նա դուբլի հեղինակ դարձավ Էյպենի դեմ խաղում։ Օգոստոսի 5-ին Ուեսլին հեռացվեց խաղադաշտից Մուսկրոն Պերյուվելզի դեմ խաղում՝ կարմիր քարտ ստանալով հանդիպման 11-րդ րոպեին։ Սեպտեմբերի 23-ին բրազիլացին հեթ-տրիկ ձևակերպեց Գենտի դեմ խաղում։ Իր առաջին գոլը Չեմպիոնների Լիգայում խփեց հոկտեմբերի 24-ին՝ խմբային փուլի Մոնակոյի դեմ խաղում։ 2019 թվականի ապրիլի 4-ին Ուեսլին գոլի և գոլային փոխանցման հեղինակ դարձավ Անդերլեխտի դեմ խաղում։ Ապրիլի 28-ին բրազիլացին խփեց Անդերլեխտի դեմ հանդիպման միակ գնդակը՝ 1-0 հաշվով հաղթանակ պարգևելով իր թիմին։ Բրյուգգեի կազմում Ուեսլին անցկացրեց 130 հանդիպում՝ դառնալով 38 գոլի և 14 գոլային փոխանցման հեղինակ։

### Աստոն Վիլլա
2019 թվականի հունիսի 13-ին Ուեսլին ակումբի համար այդ պահին ռեկորդային 22 միլիոն ֆունտ ստերլինգի դիմաց տեղափոխվեց Աստոն Վիլլա։ Իր դեբյուտը Պրեմիեր Լիգայում նշեց օգոստոսի 10-ին՝ թիմի մեկնարկային կազմում խաղադաշտ դուրս գալով Տոտենհեմ Հոտսպուրի դեմ խաղում։ Իր առաջին գոլը խփեց օգոստոսի 23-ին՝ Էվերթոնի դեմ խաղում։ Սեպտեմբերի 22-ին Ուեսլին գոլ խփեց Արսենալի դեմ խաղում, սակայն Աստոն Վիլլան պարտվեց 3-2 հաշվով։ Հոկտեմբերի 5-ին բրազիլացին 2 գոլի և գոլային փոխանցման հեղինակ դարձավ Նորվիչ Սիթիի դեմ խաղում։ 2020 թվականի հունվարի 1-ին Ուեսլին գոլ խփեց Բարնլիի դեմ խաղում, ապա ստացավ ծնկի ծանր վնասվածք՝ բաց թողելով մրցաշրջանի շարունակությունը։

## Միջազգային կարիերա
Բրազիլիայի ազգային հավաքական Ուեսլին առաջին անգամ հրավիրվեց 2019 թվականի նոյեմբերի 9-ին՝ փոխարինելով վնասվածք ստացած Դավիթ Ներեսին Արգենտինայի և Հարավային Կորեայի դեմ խաղերի համար։ Իր դեբյուտը ազգային հավաքականում նշեց նոյեմբերի 15-ին՝ փոխարինելով Կազեմիրոյին Արգենտինայի դեմ ընկերական խաղում։

## Կարիերայի վիճակագրություն
### Ակումբային վիճակագրություն
*2020 թվականի հունվարի 3-ի դրությամբ*

### Միջազգային վիճակագրություն
*2020 թվականի հունվարի 3-ի դրությամբ*

## Նվաճումներ
### Ակումբային
**Տրենչին**

* Սլովակիայի առաջնություն. 2015–16
* Սլովակիայի գավաթ. 2015–16

**Բրյուգգե**

* Բելգիայի առաջնություն. 2015–16, 2017–18
* Բելգիայի սուպերգավաթ. 2016, 2018

### Անհատական
* Բելգիայի առաջնության լավագույն երիտասարդ ֆուտբոլիստ. 2017–18

## Ծանոթագրություններ

## Արտաքին հղումներ
* Ուեսլիի պաշտոնական Ինստագրամի էջը
* Ուեսլին transfermarkt-ում
* Ուեսլին soccerbase.com-ում
* Ուեսլին WhoScored.com կայքում
* Ուեսլին Բրյուգգեի պաշտոնական կայքում
* Ուեսլին Աստոն Վիլլայի պաշտոնական կայքում
* Ուեսլին Պրեմիեր Լիգայի պաշտոնական կայքում

Կատեգորիա:Աստոն Վիլլայի ֆուտբոլիստներ
Կատեգորիա:Բրազիլացի ֆուտբոլիստներ
Կատեգորիա:Բրազիլիայի հավաքականի ֆուտբոլիստներ
Կատեգորիա:Բրյուգգեի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Տղամարդկանց ֆուտբոլի հարձակվողներ
Կատեգորիա:Տրենչինի ֆուտբոլիստներ
Կատեգորիա:Ինտերնասիոնալի ֆուտբոլիստներ
Կատեգորիա:Սթոք Սիթիի ֆուտբոլիստներ
Կատեգորիա:Լևանտեի ֆուտբոլիստներ